PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/VP/3/1/064	Bratislava 15. november  2010	

Protimonopolný úrad Slovenskej republiky, odbor koncentrácií, ako orgán príslušný na konanie podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vo veci vrátenia správneho poplatku podnikateľovi ČEZ, a.s. so sídlom Dubová 2/1444, 140 53 Praha, Česká republika, IČ: 452 74 649, ktorý bol zaplatený vo veci koncentrácie podnikateľov ČEZ, a.s. so sídlom Dubová 2/1444, 140 53 Praha, Česká republika, IČO: 452 74 649 a Lumius, spol. s r.o., so sídlom ul. Míru 3267, 738 01 Frýdek-Místek, Česká republika, IČ: 259 11 945

rozhodol

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov tak, že správny poplatok vo výške 3 319 eur (slovom tritisíctristodevätnásť eur) sa vracia podnikateľovi ČEZ, a.s. so sídlom Dubová 2/1444, 140 53 Praha, Česká republika, IČ: 452 74 649 na účet číslo 2006420101/8130, vedený v Citibank Europe plc.

O d ô v o d n e n i e :

1)	Protimonopolný úrad Slovenskej republiky, odbor koncentrácií (ďalej len „úrad“) vydal dňa 12. 11. 2009 v správnom konaní č. 0026/OK/2009 rozhodnutie 
č. 2009/ZK/3/1/052, ktorým podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) zastavil konanie vo veci oznámenej koncentrácie podľa § 10 ods. 10 zákona spočívajúcej v získaní výlučnej kontroly podnikateľa ČEZ, a.s. so sídlom Dubová 2/1444, 140 53 Praha, Česká republika, IČ: 452 74 649 (ďalej len „ČEZ“) nad podnikom podnikateľa Lumius, spol. s r.o., so sídlom ul. Míru 3267, 738 01 Frýdek-Místek, Česká republika, IČ: 259 11 945 (ďalej len „Lumius“), na základe Zmluvy o predaji obchodného podielu, ktorá má byť uzavretá na základe Zmluvy o podmienkach prevodu obchodného podielu uzatvorenej medzi ČEZ, ako kupujúcim a Ing. Pavlom Miklasom, ako predávajúcim, dňa 25. júna 2009 (ďalej len „Zmluva“),  pretože dôvod na konanie nebol daný (ďalej len „Rozhodnutie“).

2)	Proti Rozhodnutiu bol listom podnikateľa ČEZ doručeným dňa 03.12.2009, zaevidovaným úradom pod č. 4510/2009 podaný rozklad (ďalej len „Rozklad“) prostredníctvom jeho splnomocneného právneho zástupcu SB Legal, s.r.o., so sídlom Hlavné námestie 5, 811 01 Bratislava, konajúcim prostredníctvom Silvie Belovičovej, konateľky, advokátky, zapísanej v Slovenskej advokátskej komore pod č. 1326 (ďalej len „právny zástupca“).

3)	Vzhľadom na to, že sa úrad nestotožnil s Rozkladom podnikateľa ČEZ, predložil podľa § 57 ods. 2 zákona č. 71/1967 Zb. o správnom konaní v znení neskorších prepisov (ďalej len Správny poriadok“) v spojení s § 18 ods.1 zákona Rozklad spoločnosti ČEZ spolu s príslušným spisovým materiálom odvolaciemu orgánu – Rade úradu.

4)	Dňa 26.02.2010 vydala Rada Protimonopolného úradu Slovenskej republiky (ďalej len „Rada úradu“) rozhodnutie č. 2010/ZK/R/2/011 (ďalej len „Rozhodnutie Rady úradu“), ktorým podľa § 59 ods. 3 Správneho poriadku zrušila Rozhodnutie a vrátila vec na nové prejednanie a rozhodnutie.

5)	Predmetné Rozhodnutie Rady úradu nadobudlo právoplatnosť dňa 03.03.2010 a spis s právoplatným rozhodnutím č. 2010/ZK/R/2/011 bol úradu postúpený dňa 08.03.2010, na základe čoho úrad začal nové prejednanie a rozhodovanie o oznámenej koncentrácii spočívajúcej v získaní výlučnej kontroly podnikateľa ČEZ, nad podnikom podnikateľa Lumius.

6)	Úrad sa v súlade s Rozhodnutím Rady úradu zaoberal opätovným prejednaním a rozhodnutím v danej veci. 

7)	Listom doručeným úradu dňa 07.04.2010 zaevidovaným pod č. 1302/2010 bol doručený úradu v rámci doplnenia oznámenia predmetnej koncentrácie doklad o zaplatení správneho poplatku podľa § 10 ods. 12 písm. m) zákona.

8)	Ako vyplýva z dokladu o zaplatení správneho poplatku predloženým účastníkom konania ako aj z interného dokladu Protimonopolného úradu Slovenskej republiky, odboru ekonomiky č. 16/2010 správny poplatok podľa položky č. 212  sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur bol uhradený dňa 07.04.2010. 

9)	Dňa 08.11.2010 nadobudlo právoplatnosť rozhodnutie č. 2010/ZK/3/1/058 zo dňa 20. októbra 2010, ktorým úrad na základe § 22 ods. 1 písm. d) v spojení s  § 32 ods. 1 písm. b) zákona zastavil správne konanie vo veci  koncentrácie, ktorá mala vzniknúť na základe Zmluvy o predaji obchodného podielu, ktorá mala byť uzavretá na základe Zmluvy o podmienkach prevodu obchodného podielu uzatvorenej medzi podnikateľom ČEZ ako kupujúcim a Ing. Pavlom Miklasom, ako predávajúcim, dňa 25. júna 2009,  v dôsledku ktorej by došlo k získaniu výlučnej kontroly podnikateľa ČEZ nad podnikom podnikateľa Lumius, pretože podnikateľ ČEZ ako jediný účastník konania vzal svoj návrh na začatie konania späť.

10)	Podnikateľ ČEZ v liste doručenom úradu dňa 15.10.2010, zaevidovanom pod č. 3577/2010 prostredníctvom svojho splnomocneného právneho zástupcu požiadal o vrátenie zaplateného správneho poplatku za oznámenie predmetnej koncentrácie v plnej výške 3319 eur v prípade, ak úrad zastaví správne konanie a to na účet číslo 2006420101/8130 vedený v Citibank Europe plc.

11)	Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške, t.j 3 319 Eur. 

12)	Na základe vyššie uvedeného úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 10 ods. 6 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

	Ing. Emília Babiaková
	riaditeľka odboru koncentrácií

Rozhodnutie sa doručuje:

SB Legal, s.r.o.
Silvia Belovičová
konateľka, advokátka
Hlavné námestie 5
811 01 Bratislava